Mir händ gwüsst, es wird en lange Tag. Trotzdem hämer ned eifach uf em Highway welle durebloche, sondern die guet beschilderete "Southern Scenic Drive" gnoh. Wiitere Tipps  hämer üs denn im nöchschte Dorf (Balclutha) vo de Touristinfo geh lah, einersiits hämer müesse wüsse eb die unteerete Strasse womer uf de Charte gseh händ für üs machbar sind (de Chare isch det zwar ned versichered, aber das isch er au ned wänn mer d'Schneechete muen montiere und bi 100 andere Usnahme) - d'Dame hät denn gmeint, d'Strasse seged zwar ned Teered aber imene rächt guete Zuestand und hät üs die wichtigschte Pünkt uf de bessere Touricharte wo sie det ghaa händ mit eme Marker aagmaled - so hämer  anstatt 25 Sehenswürdigkeite "nume no" 10-15 ghaa wo i Frag cho sind - aber en Tag defür niemals langed.